དེ་ཡང་རྗེ་གཅིག་ཡབ་ལ་བརྡལ་དྲུག་ལ་སྲས་སྤུན་བདུན་འཁྲུངས་པ་ལས།ཁྲི་བར་གྱི་བདུན་ཚིགས་ཡབ་ཡུམ་མཆེད་ལ་གནོད་པས་ཞང་བོ་རྨུ་རྗེ་བཙན་པོའི་ཡུལ་ངམ་འབྲང་ལྕང་བྲང་ལ་སྤྱུགས།དེ་དམུ་བཟའ་ལྡེ་མེ་བཙུན་དང་ཁབ་ཏུ་བཞེས་པའི་སྲས་གཉའ་ཁྲི་བཙན་པོ་འཁྲུངས།དེའི་དུས་བོད་ཁམས་རྒྱལ་ཕྲན་བཅུ་གཉིས་ལ་རྗེ་མེད་པས་ཕྱི་དགྲ་མ་ཐུབ་ནས་ཚོགས་འདུ་ཚོགས་ནས་རྗེ་བདེན་པ་དང་རྫུ་འཕྲུལ་ཆེ་བ་ཞིག་འཚོལ་དགོས་ཞེས་གྲོས་བྱས་ཏེ་སྐར་མ་ཡོལ་སྡེས་གསུངས་པ་བཞིན་ལྷའི་གདུང་རྨུའི་ཚ་ལྷ་རྗེ་གཉའ་ཁྲི་བཙན་པོ་སྤྱན་འདྲེན་པར་མཐུན་ནས་རྩིབས་ཀྱི་སྐར་མ་ཡོལ་སྡེ་རྗེ་གཉའ་ཁྲི་བཙན་པོ་ལ།བོད་ལ་རྗེ་མེད་པས་ཁ་ཐོགས་ཀུན་ཀྱང་རྗེ།གནམ་ལ་གཡག་མ་མཆིས་པས་རུ་རིང་ཀུན་ཀྱང་གཡག་ཅེས་སོགས་ཞུས་ཏེ་མི་རྗེ་མེད་རྗེར་གཤེགས་ཞེས་ཞུས་པ་ལ།གཉའ་ཁྲིས་མ་ཀི་ན་རྐུ་ཡོད།སྡང་ཡོད།དགྲ་ཡོད།གཡག་ཡོད།དུག་ཡོད།བྱད་སྟེམས་ཡོད་གསུངས་པའི་ལན་དུ་སྐར་མ་ཨོལ་སྡེས།བོད་འདིར་རྐུ་ལ་ལན་ཡོད།སྡང་ལ་བྱམས་ཡོད།དགྲ་ལ་གཉེན་ཡོད།གཡག་ལ་མཚོན་ཡོད།དུག་ལ་སྨན་ཡོད།བྱད་སྟེམས་ལ་བཀྲོལ་ཐབས་ཡོད།ཅེས་སྨྲས།ཡབ་དང་ཞང་བོ་བཅས་ཀྱིས་མཚོན་དང་ནོར་གྱི་རྫོངས་པ་བྱས།ལྷ་རི་གྱང་དོར་གཤེགས།